Teksredigering | US Taalsentrum
Ons ervare taalpraktisyns redigeer 'n wye verskeidenheid tekste – van navorsingsartikels tot munisipale nuusbriewe.
Ons kyk onder andere na:
spel- en taalfoute,
die strukturering van die teks,
styl en register, en
samehang of koherensie.
Die tale waarin ons redigeer, is hoofsaaklik Afrikaans en Engels, maar ons kan ook ander taalbehoeftes hanteer.
Wat kry jy uit die redigering van jou teks?
Jou teks is meer leesbaar en bereik dus jou gehoor beter.
Jy kry hulp met die riglyne en konvensies van die betrokke teks (bv. akademiese tekste).
Jy het 'n beter afgeronde teks wat jou professionele beeld versterk.
Jy kry insette van 'n objektiewe en professionele taalpraktisyn.
Jy het die gemoedsrus dat 'n ander, boonop ervare, paar oë baie deeglik deur jou teks gelees het.
Die vinnigste manier om 'n kwotasie te kry, is om vir ons 'n e-pos te stuur met jou teks aangeheg en 'n kort beskrywing van jou behoeftes. Vir navrae of kwotasies, kontak asseblief vir Marguerite van der Waal of by 021 808 3096 of Cobus Snyman by 021 808 9726.
Die Taalsentrum hanteer ook die redigering van tesisse, proefskrifte en werkstukke. Hiervoor gebruik ons gesoute redigeerders wat spesifiek ervaring met akademiese tekste het. Onthou egter dat die inhoud self, wat bepunt word, altyd die verantwoordelikheid van die outeur bly. Klik hier vir meer inligting oor hierdie diens, insluitende die twee redigeeropsies.
Volg dan dié vier maklike stappe:
Stap 1: E-pos jou tesis of proefskrif en voltooide versoekvorm vir redigering na Marguerite van der Waal. Sy sal vir jou 'n kwotasie stuur vir die redigeeropsie wat jy gekies het, asook 'n debiteurevorm, 'n voorgestelde leweringsdatum en ons bepalings en voorwaardes.
Stap 2: Voltooi die debiteurevorm en stuur dit terug na Marguerite. Bevestig jou aanvaarding van die kwotasie, leweringsdatum en bepalings en voorwaardes. Onthou om 'n afskrif van jou ID/paspoort aan te heg.
Stap 3: Jy sal nou 'n e-pos ontvang wat bevestig dat ons jou aanvaarding van die kwotasie en die leweringsdatum ontvang het. Hierdie datum kan nog verander omdat ons eers met die redigering kan begin wanneer ons 'n 65%-deposito van jou ontvang het. (Universiteitsfakture meld 30 dae betaaltyd, maar dit is nie op hierdie diens van toepassing nie.)
Stap 4: Jy sal 'n faktuur van ons finansiële span ontvang. Doen asseblief die betaling en e-pos die betalingsbewys aan Yandisa Joko. Sodra ons die 65%-deposito ontvang, sal ons jou dokument aan een van ons redigeerders stuur en die finale leweringsdatum bevestig. Jy sal jou geredigeerde dokument op die leweringsdatum ontvang, mits die volle bedrag teen dan betaal is.
Ons bied 'n vinnige, professionele transkripsiediens vir 'n wye verskeidenheid oudio-opnames. Klik hier vir meer inligting oor hierdie diens.